Komisijos reglamentas (EEB) Nr.183/93
1993 m. sausio 29 d.
iš dalies keičiantis Reglamentą (EEB) Nr. 2568/91 dėl maišyto alyvuogių aliejaus ir maišyto alyvų išspaudų aliejaus savybių ir dėl atitinkamų analizės metodų
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą (EEB) Nr. 136/66 dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EEB) Nr. 2046/92 [2], ypač į jo 35a straipsnį,
kadangi Komisijos reglamentas (EEB) Nr. 2568/91 [3] su paskutiniais pakeitimais, padarytais Reglamentu (EEB) Nr. 3288/92 [4] apibrėžia įvairių rūšių maišyto alyvuogių aliejaus ir maišyto alyvų išspaudų aliejaus savybes ir atitinkamus analizės metodus; kadangi Reglamentas (EEB) Nr. 2568/91 taip pat iš dalies pakeičia 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės prekių nomenklatūros bei dėl bendrojo muitų tarifo [5] I priede pateiktas Kombinuotosios nomenklatūros 15 skyriaus 2, 3 ir 4 papildomas pastabas su paskutiniais pakeitimais, padarytais Komisijos reglamentu (EEB) Nr. 2505/92 [6];
kadangi, atsižvelgiant į sukauptą patirtį, kai kuriais atvejais analizės metodai turi būti pakeisti arba patikslinti; kadangi tapo akivaizdu, kad į Reglamentą (EEB) Nr. 2568/91 įsivėlė klaidų;
kadangi, atsižvelgiant į atliekamus tyrimus, laikotarpis, per kurį valstybės narės gali naudoti išbandytus, moksliškai pagrįstus nacionalinius analizės metodus, turėtų būti pratęstas;
kadangi, tyrimams patobulėjus, maišyto alyvuogių aliejaus savybės, apibrėžtos Reglamente (EEB) Nr. 2568/91, turėtų būti patikslintos taip, kad būtų kuo labiau užtikrinamas parduodamų produktų grynumas, ir turi būti apibrėžtas atitinkamas analizės metodas;
kadangi, tam, kad būtų įgyvendintos naujo metodo taikymui reikalingos priemonės, jo įsigaliojimo laikas turi būti keliems mėnesiams atidėtas;
kadangi dėl to Reglamentas (EEB) Nr. 2568/91 turi būti iš dalies pakeistas;
kadangi šiame reglamente numatytos priemonės atitinka Aliejų ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2568/91 iš dalies pakeičiamas taip:
1. 3 straipsnio pirmoje pastraipoje "1992 gruodžio 31 d." pakeičiama "1993 vasario 28 d.".
2. 5 straipsnis keičiamas taip:
"5 straipsnis
Reglamento (EEB) Nr. 2568/91 [7] I priede pateiktos Kombinuotosios nomenklatūros 15 skyriaus 2, 3 ir 4 papildomos pastabos pakeičiamos šio reglamento XIV priede pateiktu tekstu.".
3. Priedai iš dalies pakeičiami, kaip išdėstyta šio reglamento priede.
2 straipsnis
Šis reglamentas įsigalioja 21-ą dieną po jo paskelbimo Europos Bendrijų oficialiajame leidinyje.
Tačiau maišytam alyvuogių aliejui, supakuotam po 1993 m. liepos 1 d., priedo 10 punktas taikomas nuo tos datos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. sausio 29 d.